VSRS Sklep VIII R 7/2017
Sodna praksa Vrhovnega sodišča, 2017-03-21

mag. Marijan Debelak (preds.), Marjana Lubinič (poroč.), dr. Mateja Končina Peternel

pristojnost delovnega sodišča - spor o pristojnosti - zavarovalnica kot sospornik

Delovno sodišče, ki je zadevo obravnavalo, od vložitve tožbe pa vse do odločitve o nepristojnosti ni razčistilo neskladja med opredelitvijo tožene stranke (zavarovalnica in delodajalec) in zahtevkom (ki je naslovljen le na zavarovalnico), zato je v tej fazi postopka po določbah točke b prvega odstavka  5. člena ZDSS-1 v povezavi z drugim odstavkom 5. člena ZDSS-1 za odločanje v sporu pristojno delovno sodišče.

Za odločanje v tem sporu je pristojno Delovno sodišče v Mariboru.

1. Tožeča stranka je na Delovno sodišče v Mariboru vložila tožbo zoper toženo stranko A., d. d. in B., d. o. o., zaradi plačila odškodnine za nesrečo pri delu. Delovno sodišče v Mariboru je dne  22. 4. 2016 sklenilo, da bo izdalo vmesno sodbo, dne 17. 11. 2016 pa je izdalo sklep, s katerim se je izreklo za stvarno nepristojno, oziroma s katerim je odločilo, da je za odločanje v tem sporu pristojno Okrajno sodišče v Mariboru. Pojasnilo je, da ne gre za delovni spor, ker je tožeča stranka zahtevek za plačilo odškodnine naslovila le na zavarovalnico, ne pa tudi na delodajalca.

2. Okrajno sodišče v Mariboru pristojnosti ni sprejelo in je sprožilo spor o pristojnosti. Navaja, da je tožba naperjena tako zoper zavarovalnico kot delodajalca in da sta oba nasprotovala tožbenemu zahtevku ter v postopku sodelovala kot toženi stranki. Tožba ni bila niti popravljena niti ni bil zahtevek zoper delodajalca umaknjen, tako da glede na solidarno zavezanost delodajalca in zavarovalnice meni, da je za odločanje pristojno delovno sodišče. Opozarja tudi na 11. člen ZPP, ki določa, da si mora sodišče prizadevati, da se opravi postopek brez zavlačevanja in s čim manjšimi stroški.

3. Po b) točki prvega odstavka 5. člena Zakona o delovnih in socialnih sodiščih (ZDSS-1, Ur. l. RS št. 2/2004) je delovno sodišče pristojno za odločanje o pravicah, obveznostih in odgovornostih iz delovnega razmerja med delavcem in delodajalcem in njihovimi pravnimi nasledniki, po drugem odstavku 5. člena pa tudi, če je v odškodninskem sporu, za katerega je podana pristojnost delovnega sodišča po določbah tega zakona, kot sospornik tožena zavarovalnica. V tem sporu je tožba naslovljena na zavarovalnico in na delodajalca; oba sta v dosedanjem postopku tudi aktivno sodelovala. Delovno sodišče, ki je zadevo obravnavalo, od vložitve tožbe pa vse do odločitve o nepristojnosti ni razčistilo neskladja med opredelitvijo tožene stranke (zavarovalnica in delodajalec) in zahtevkom (ki je naslovljen le na zavarovalnico), zato je v tej fazi postopka po določbah točke b prvega odstavka  5. člena ZDSS-1 v povezavi z drugim odstavkom 5. člena ZDSS-1 za odločanje v sporu pristojno delovno sodišče.

4. Glede na navedeno je na podlagi drugega odstavka 25. člena Zakona o pravdnem

postopku (ZPP, Ur. l. RS št. 26/99 in naslednji) v zvezi z 32. členom ZPP Vrhovno sodišče sklenilo, da je za odločanje v tem sporu pristojno Delovno sodišče v Mariboru.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.